Oikeusministeriölle

**LAUSUNTO TYÖRYHMÄMIETINTÖÖN "UUDELLEEN LAADITUN MAKSUKYVYTTÖMYYSASETUKSEN EDELLYTTÄMÄT LAINSÄÄDÄNTÖMUUTOKSET"** (Viite: OM 25/41/2015)

Oikeusministeriön 28.6.2016 päiväämään lausuntopyyntöön viitaten lausumme OP Ryhmän puolesta seuraavaa:

Ehdotetut muutokset ovat pääosin pakollisia, jotta kansallinen lainsäädäntö saadaan yhdenmukaiseksi maksukyvyttömyysasetuksen pakottavien säännösten kanssa. Rajat ylittäviin maksukyvyttömyystilanteisiin liittyvät säännökset ovat osin varsin vaikeaselkoisia, mutta tämä on ymmärtääksemme suoraa seurausta itse asetuksen säännöksistä eikä nyt esitetyistä muutoksista.

Maksukyvyttömyysrekisterien sisällön laajentaminen ja julkisuuden lisääminen on erittäin kannatettavaa. Tämä tuo kustannussäästöjä, on omiaan nopeuttamaan prosesseja ja johtaa todellisuudessa nykytilannetta parempaan tiedonsaantiin. Samalla on työryhmän esittämällä tavalla mahdollista pääosin luopua nykyaikana epätarkoituksenmukaisesta kuulutusmenettelystä maksukyvyttömyysasioissa. Tältä osin pidämme tärkeänä, että julkisiin rekistereihin luodaan riittävät hakuominaisuudet siten, että velkojat todella voivat käytännössä hoitaa niiden avulla maksukyvyttömyysmenettelyjen seurannan.

**OP Osuuskunta**